國泰航空

國泰航空公司，係一間以香港國際機場為樞紐嘅亞洲航空公司，亦係香港最大嘅航空公司。旗下嘅子公司有國泰港龍航空同埋香港華民航空。為寰宇一家成員之一，現任阿頭係賀以禮。

國泰喺香港上市，喺2004年嗰陣佢嘅資產淨值為32,855百萬港元，2005年嗰陣純利有3,298百萬港元。

佢哋旗下本來有一間子公司港龍航空，但係受到武漢肺炎疫情影響，去到2020年10月21號。國泰宣布國泰港龍航空停止營運，原有機隊全數轉移至國泰名下。

國泰航空作為商學院案例嘅情況 
由於國泰航空嘅知名度同商業成功，有唔少學術論文都有引用國泰航空作為佢哋部份嘅研究情景同案例。

網上捍衛品牌行為 
學術期刊Journal of Organizational Computing and Electronic Commerce喺2021年11月刊登咗一篇文章討論網上捍衛品牌行為，其中就攞咗幾個香港公眾人物做例子：

民主黨前主席劉慧卿曾經有一次公開投訴國泰航空喺航班上面提供嘅牛肉粥冇牛肉，結果引來一啲唔認同佢政治立場嘅網民對佢人身攻擊，效果就好似為國泰辯護咁，但呢啲攻擊又引嚟一啲人批評攻擊者盲目支持國泰航空。
 2020年，喺莊思明非法洩露國泰航空機組人員私隱事件入面，莊思明嘅行為被唔少泛民主派網民批評。之後香港航空借呢件事抽水，引發莊思明當時嘅男朋友楊明對香港航空同網民攻擊。事件最終引發唔少網民對莊思明同楊明反擊，有網民亦批評楊明自恃愛國就大晒。文章就借呢個例子，指出網上捍衛品牌行為唔一定係出於對品牌嘅熱誠，亦可以係對投訴人所作所為睇唔過眼嘅反擊。

飛行常客獎勵計劃 
有啲學者亦將國泰航空視為飛行常客獎勵計劃嘅初期成功案例。

爭議事件

畀東方報業集團針對而有「因航」嘅花名
2015年7月開始，東方報業集團旗下報章經常報國泰航空嘅負面新聞，每次都用「因管理不善而在全球最佳航空公司排名榜節節下跌的」或類似字眼去形容佢 ，所以畀網民就幫國泰改咗個花名叫「因航」。

歧視唔識講英文嘅乘客

2023年5月23號，有一位中國網民未經許可，偷錄咗國泰航空空姐喺休息室嘅錄音，並且喺小紅書度投訴國泰空姐唔禮貌對待佢地。呢個事件引起好多社會討論，國泰航空解僱咗三個有關嘅空姐，行政總裁林兆波公開道歉。而另一邊，中國傳媒人胡錫進同香港特首李家超都公開發聲，將呢個事件升級到香港人對中國人嘅歧視心態問題，不過呢啲做法遭到傳媒同部分民主派人士嘅批評。國泰工會亦批評，點解管理層冇好好保護佢哋同埋唔禁止呢啲未經允許嘅錄音事件發生，明明員工指引已經清楚講明呢啲行為係唔可以容忍嘅。

國泰航空公司官方網站

香港航空公司
前恒生指數成份股